Fűtés nélkül maradt egy társasház Kecskeméten
Napok óta hideg a lakásuk – panaszkodott több lakó egy kecskeméti társasházban. A gázkazán előbb csak a szélső lakásokat nem bírta felfűteni, majd szerda hajnalban végleg megadta magát. 87 lakásban nincs fűtés.
Hideg a lakásuk, napok óta fáznak – hívta fel szerkesztőségünket kétségbe esetten Juhász Ilona kecskeméti olvasónk. Édesanyjával a Széchenyi krt. 33. számú társasházban, egy minigarzonban élnek, ahol alig langyosak a radiátorok, napközben + 18-19 Celsius-fokot mutat a hőmérő.

– Egy gázkazán fűti az egész házat, amit a közös képviselőnk kezel. Hiába jeleztem neki több ízben, hogy hideg van, azt a választ kaptam, hogy 20 foknál nem is lesz melegebb – panaszolta Juhász Ilona. – A hirdetőtábla egy tájékoztató olvasható arról, hogy aki fázik, az a konyhai tűzhelyen melegítsen vizet fazekakban, azzal fűtse a lakást. Úgy gondolom, nem ez a megoldás, hanem növelni kellene a kazán kapacitását, hogy jobban felfűtse a radiátorokon áthaladó vizet. Érdeklődtem a hőszolgáltató központnál, ahol megtudtam, hogy a távfűtéses lakásokban +23-24 Celsius fokos hőmérsékletet biztosít a szolgáltató. Nálunk idén még nem is volt ilyen meleg. A 86 éves édesanyám átfázott, lázas beteg. Neki feküdnie kell, így még nehezebben viseli a hideget.

A társasházban szerda hajnalban végleg leállt a gázkazán. Olyan mértékben meghibásodott, hogy további üzemeltetése életveszélyes – tájékoztatta lapunkat Molnár Árpád, a társasház közös képviselője. Most már nem csak néhány lakásban van hideg, hanem a teljes ház fűtés nélkül maradt. 

– A szakszerviz szakemberi első körben azt vizsgálják, hogy átmenetileg javítható-e a kazán. Ha igen, akkor is 2-3 nap, amíg beüzemelik. Ez idő alatt egyáltalán nem lesz fűtés a társasházban – vázolta a legoptimálisabb verziót a közös képviselő. – Ha ez nem járható út, akkor új kazánt kell vásárolni  a ház részére. Erre van is pénze a társasháznak, egy komplett kazáncserére azonban akár két hétig is eltarthat. Addig vagy elektromos hősugárzóval melegíthetik a levegőt a lakók, vagy a földgázzal működő főzőlapon melegíthetnek vizet, ami egy radiátor hőjét képes pótolni.

Senki nem kért ideiglenes elhelyezést

A fűtetlen társasház lakói közül szerdán senki sem kért ideiglenes elhelyezést a város önkormányzatától – tájékoztatott Sipos László tanácsnok, a helyi védelmi bizottság helyettes elnöke. Amennyiben erre később igény lesz, a környéken lévő közintézményekben lehetőséget biztosítanak rá.
Az önkormányzat hősugárzókat is tud biztosítani azoknak, akik ezt igénylik. A lakások felfűtésére használt hősugárzók szükségszerűen megnövelik az áramszámlát. A szociálisan rászorult lakók a Városi Szociális Közalapítványtól kérhetnek anyagi hozzájárulást az áramdíj megfizetéséhez, amit jogosultság esetén meg is kaphatnak.

Napok óta fáznak a lakók a kihűlt falak miatt

Ami az előzményeket illeti, a társasház több lakásában napok óta fáztak a lakók, mert csak langyosak voltak a radiátorok. Ennek az volt az oka, hogy az állandósult hideg időjárás miatt az épület falai fokozatosan kihűltek, és nehezebb volt felfűteni az épületet – magyarázta Molnár Árpád. Ő egyébként érvényes fűtői jogosítvánnyal rendelkezik, korábban a katonai reptér főenergetikusa volt, így megvan mind a szükséges képesítése, mind a tapasztalati rálátása a fűtési rendszer működésére.

A közös képviselő azt is elmondta, hogy szakszervizzel több soron megvizsgálták a fűtőkazánt, majd javaslatukra a gázszolgáltató szakemberei ellenőrizték a bejövő gáz alapnyomását. Ez utóbbi megfelelt a szabványnak, igaz, alsó értéket mutatott, mivel a hideg időszakban több gáz fogy a vezetékhálózatból. Azt eddig is tudták, hogy hosszú távon a teljes fűtési rendszer felújítása és a kazán cseréje jelentené a megoldást, mivel a meglévő kapacitása véges. Erre már két éve megvannak a jóváhagyott, hatóságilag engedélyezett tervek, csakhogy nem jelent meg olyan panelfelújítási pályázat, amivel faraghatták volna a kivitelezés magas költségeit. A ház északi felének külső, részleges hőszigetelése is javíthatná a belső hőérzetet.

 

Címkék

Kecskemét

Közérdekű híreink